Þegar það eina sem mig dreymdi um var að sitja í rólegheitum og slaka á It's the most wonderfull time of the year hefur verið sungið margoft , og jú ég er alveg sammála , desember er alveg dásamlegur og jólin eru algjörlega mín uppáhalds hátíð . En þetta er líka sá tími ársins sem margar af okkur standa á haus ( stundum bókstaflega ef ykkur vantar hugmynd fyrir samverudagatalið ) svo að allt verði klárt kl. 6 á aðfangadag . Ekki hafa áhyggjur , þetta er ekki enn ein greinum um „ jólin koma þó að það sé ekki búið að bóna gólfin “ heldur datt mér í hug að segja ykkur frá því þegar ég ætlaði að eiga rólega stund með sjálfri mér en það fór ekki alveg þannig . Okey , ég var sem sagt að reyna að koma ofurjólaspenntu börnunum mínum í skólann og það helst án þess að missa af strætó . Pabbi þeirra var farinn í vinnuna þannig að þetta voru þau tvö og ég ein , pínu ójafn leikur . „ Þetta er allt í lagi Kristbjörg , komdu þeim bara í úlpurnar , þú getur sest niður þegar þú ert komin á stoppustöðina . “ „ Vettlingar finnast ekki ? Anda rólega , strætóferðin verður yndisleg . “ „ Sonurinn vill vera með húfu systur sinnar ? Semdu við hann og bjóddu honum buff í staðinn . Það verður enginn sem truflar þig í strætó “ . Þetta voru þær hugsanir sem flugu í gegn hjá mér á meðan ég horfði á klukkuna þjóta áfram ( strætó bíður nefnilega ekki eftir neinum ) . Jæja , nestið var komið í töskur , húfur og vettlingar á sínum stað , útihurðinni lokað og ég gjörsamlega sá fyrir mér hinn dásamlega stætó , það hefði ekki komið mér á óvart þó að ég hefði heyrt í englakór . Það eina sem mig dreymdi um var að sitja í friði í þessar 20 mínútur sem það tekur fyrir mig að komast í vinnuna . Strætó kom , ég settist inn og aaahhhhh . Venjulega er vagninn sem ég tek troðinn af framhaldsskólanemum en núna var hann tómur , allir komnir í jólafrí og í útvarpinu var yndisleg jólatónlist . Himneskt . En þegar vagninn kom á næstu stoppustöð þá kom inn heill leikskóli af börnum með kennurum . Sem sagt rólega ferðin mín í vinnuna breyttist í „ nei , þú mátt ekki sitja þarna , þú verður að sitja þar sem ég sé þig . “ „ Ef þú tekur húfuna af þér getur þú týnt henni og þér verður kalt . “ „ Allir að sitja í sætunum sínum , þið getið dottið ef þið eruð að labba um . “ „ Eigum við að syngja saman ? “ Og með það flúði rólegheitahugmyndin mín út um gluggann .